PS:เตรียมประกาศกำไร Q4/58 โดดเด่นโบรกฯ คาดผลงานปี 59 เติบโตต่อเนื่อง
บล.ไอร่า คาดกำไรไตรมาส 4/58 ของ PS จะเป็นไตรมาสที่ PS มีผลประกอบการเติบโตโดดเด่น ทำ New High Record คาดกำไรสุทธิ 2,350 ล้านบาท เติบโต 25% จากปีก่อน และ 44% จากไตรมาสก่อน ขณะที่คาดว่าผลงานปี 59 เติบโตต่อเนื่อง
8 ก.พ. 2559

บล.ไอร่า ระบุในบทวิเคราะห์ (8 ก.พ.) ว่าคาดกำไรไตรมาส 4/58 ของบริษัท พฤกษา เรียลเอสเตท จำกัด (มหาชน) หรือ PS จะเป็นไตรมาสที่ PS มีผลประกอบการเติบโตโดดเด่น ทำ New High Record คาดกำไรสุทธิ 2,350 ล้านบาท เติบโต 25% จากปีก่อน และ 44% จากไตรมาสก่อน
โดยได้รับปัจจัยหนุนจากนโยบายกระตุ้นอสังหา และปัจจัยฤดูกาล ที่ทำให้ยอดการโอนออกมาดีกว่าที่บริษัทและเราตั้งเป้าไว้ก่อนหน้า คาดรายได้รวม 14,720 ล้านบาท เติบโต 29% จากไตรมาสก่อน และ 18% จากปีก่อน หลักๆจากการโอนโครงการแนวราบ และโครงการคอนโดฯ เช่น The Tree Interchange และ Plum Condo Bangyai
ขณะที่ PS ตั้งเป้ายอดขายทั้งปี 59 ไว้ที่ 51,000 ล้านบาท เติบโต 20.3%  จากแผนเปิดตัวโครงการใหม่ 60-65 โครงการ มูลค่า 50,000-54,000 ล้านบาท (แนวราบ 54-58 โครงการ และแนวสูง 6-7 โครงการ) เพิ่มขึ้นจากปี’58 ที่เปิดไป 44 โครงการ มูลค่า 44,579 ล้านบาท โดยบริษัทยังคงมุ่งเน้นตลาดในกรุงเทพฯ เป็นหลัก 90%
นอกจากนี้ยังคาดว่าปี 59 ยังเติบโตต่อเนื่อง คาดอยู่ที่ 50,777 ล้านบาท ส่วนหนึ่งจากโครงการในมือพร้อมโอน สูงถึง 14,941 ล้านบาท และ Backlog รอรับรู้รายได้ปี 59 อีกประมาณ 15,278 ล้านบาท และคาด GPM ปี’59 น่าจะยังอยู่ในระดับใกล้เคียงปี 58 เนื่องจากมองการแข่งขันที่สูงจะถูกหักล้างกับนโยบายกระตุ้นอสังหาฯ ในช่วงครึ่งปีแรกของปี 59 และคาดกำไรจะยังคงเติบโตต่อเนื่องอีก 8% อยู่ที่ 7,275 ล้านบาท ประเมินราคาเป้าหมายปี 59 ที่ 32.60 บาท